**John Evans Atta Mills**, nado o 21 de xullo de 1944 en Tarkwa, daquela Costa de Ouro e na actualidade Ghana e finado en Accra o 24 de xullo de 2012, foi un político ghanés, presidente da república desde 2009 ata a súa morte.

Traxectoria
-----------

Estudou o bacharelato nunha escola elitista en Accra e logo licenciouse en Dereito pola Universidade de Ghana, na mesma capital, en 1967. Foi escollido como bolseiro para realizar estudos de posgrao en Dereito na Escola de Estudos Orientais e Africanos de Londres. En 1971, despois de estudar parcialmente nos Estados Unidos, remata a súa tese sobre impostos e desenvolvemento económico, e regresa a Ghana para dar clases na facultade de dereito onde el estudara. Durante máis de trinta anos ocupa ese posto de profesor universitario, grazas ao que produce a maior parte dos seus libros, centrados nos impostos.

Militante do NDC, o principal partido socialdemócrata de Ghana, foi escollido polo exgolpista Jerry Rawlings como vicepresidente durante o seu segundo mandato, entre 1997 e 2001, e posteriormente designado por este para concorrer as presidenciais de 2000, onde foi derrotado polo opositor John Kufuor (48,4% fronte a 44,8% na primeira volta e 56,9% fronte a 43,1% na segunda). Volveuse presentar como candidato socialdemócrata nas presidenciais de 2004, e foi derrotado por Kufour por 52,5% fronte ao 44,6% xa na primeira volta.

En 2006 é escollido polo seu partido de novo como candidato ás eleccións presidenciais de 2008, polo 81.4% das bases (1.362 votos), moi por diante dos seus opoñentes, Ekwow Spio-Garbrah, Alhaji Mahama Iddrisu, e Eddie Annan. Nos comicios celebrados en 2008 para substituír a John Kufuor, foi derrotado polo candidato liberal Nana Akufo-Addo por un 49,1% fronte ao 47,9% na primeira volta; porén, na segunda foi capaz de aumentar a participación e agrupar o voto dos pequenos candidatos e superou por unha estreita marxe o candidato liberal: 50,2% fronte ao 49,8%.

Tomou posesión do seu cargo o 7 de xaneiro de 2009.

|  |  |  |
| --- | --- | --- |
| Predecesor:**Kow Nkensen Arkaah** |  **Vicepresidente de Ghana** 1997 - 2001 | Sucesor:**Aliu Mahama** |
| Predecesor:**John Kufuor** |  **Presidente de Ghana** 2009 - 2012 | Sucesor:**John Dramani Mahama** |

Obra
----

* *Taxation of Periodical or Deferred Payments arising from the Sale of Fixed Capital* (1974)
* *Exemption of Dividends from Income Taxation: A Critical Appraisal* (1977)
* *Report of the Tax Review Commission, Ghana, parts 1, 2 & 3* (1977)
* *Ghana's Income Tax Laws and the Investor* (1978)

Vida persoal
------------

Foi xogador de hóquei sobre herba e chegou a disputar un partido coa selección do seu país.

Estivo casado con Ernestina Naadu Mills, e tivo un fillo, Sam Kofi Atta Mills.

É cristián metodista e amigo persoal do telepredicador T.B. Joshua, un dos líderes relixiosos máis importantes de Ghana.

Notas
-----

1. ↑  Ghana Review. "Professor John Evans Atta Mills" (en inglés). Arquivado dende o orixinal o 28 de setembro de 2007. Consultado o 30 de xaneiro de 2009.
2. ↑  NDC CONGRESS RESULTS-Prof Wins, *Modernghana.com*, 22/12/2006.
3. ↑  *Curriculum Vitae*, Prof. John Evans Atta Mills, 1 July 2007, *Internet Archive*.
4. ↑  BBC News, ed. (3 xaneiro 2009). "Profile: Ghana President John Atta Mills" (en inglés). Consultado o 24 xullo 2012.

Véxase tamén
------------

### Ligazóns externas

* Web do goberno de Ghana
* Professor John Evans Atta Mills 2008, web electoral.

|  |  |
| --- | --- |
| Control de autoridades | 
* Wd: Q51008
* WorldCat
* VIAF: 73580561
* BMT: 170392
* EBID: ID
* FAST: 1923527
* GEC: 0516959
* GND: 1151000655
* ISNI: 0000 0000 4487 1693
* LCCN: no2005016684
* Munzinger: 00000027764
* NNDB: 000208967
* NTA: 320303624
* SNAC: w6kh84zh
* SUDOC: 139698736

 |